Title: ข้อบังคับเจ้าพนักงานจราจรจังหวัดพระนครศรีอยุธยา ว่าด้วยการห้ามหยุดหรือจอด และกำหนดการจอดรถในถนนบริเวณหน้าโรงพยาบาลพระนครศรีอยุธยา พ.ศ. 2554

ข้อบังคับเจ้าพนักงานจราจรจังหวัดพระนครศรีอยุธยา

ข้อบังคับเจ้าพนักงานจราจรจังหวัดพระนครศรีอยุธยา
ว่าด้วยการห้ามหยุดหรือจอด
และกำหนดการจอดรถ
ในถนนบริเวณหน้าโรงพยาบาลพระนครศรีอยุธยา
พ.ศ. ๒๕๕๔

ด้วยปัจจุบันในถนนอู่ทอง บริเวณหน้าโรงพยาบาลพระนครศรีอยุธยา ในชั่วโมงเร่งด่วน
มีสภาพปัญหาการจราจรติดขัด โดยเฉพาะในวันหยุดราชการ
จะมีประชาชนและนักท่องเที่ยวจำนวนมากใช้รถใช้ถนน เพื่อจอดซื้อสินค้า
ประกอบกับถนนดังกล่าวเป็นเส้นทางเข้า - ออก
ของโรงพยาบาลพระนครศรีอยุธยาจะมีรถพยาบาล รถฉุกเฉิน ใช้เส้นทาง

ฉะนั้น เพื่อให้เกิดความสะดวกและปลอดภัยในการจราจร
อาศัยอำนาจตามความในมาตรา ๑๓๙ (๒), (๙) และ
(๑๕) แห่งพระราชบัญญัติจราจรทางบก พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย ผู้บังคับการตำรวจภูธรจังหวัดพระนครศรีอยุธยาในฐานะเจ้าพนักงานจราจรจังหวัดพระนครศรีอยุธยา
จึงออกข้อบังคับไว้ดังนี้

ข้อ ๑  ข้อบังคับนี้เรียกว่า
ข้อบังคับเจ้าพนักงานจราจรจังหวัดพระนครศรีอยุธยา
ว่าด้วยการห้ามหยุดหรือจอด และกำหนดการจอดรถในถนนบริเวณหน้าโรงพยาบาลพระนครศรีอยุธยา
พ.ศ. ๒๕๕๔

ข้อ ๒  ห้ามหยุดหรือจอดรถทุกชนิดในถนนอู่ทอง
ด้านโรงพยาบาลพระนครศรีอยุธยา ตั้งแต่ทางแยกตัดกับถนนศรีสรรเพชญ์
จนถึงศูนย์เวชปฏิบัติครอบครัว

ข้อ ๓  ให้จอดรถยนต์ในถนนอู่ทอง
ด้านตรงข้ามโรงพยาบาลพระนครศรีอยุธยา ตั้งแต่ทางแยกตัดกับถนนศรีสรรเพชญ์
จนถึงศูนย์เวชปฏิบัติครอบครัวโดยให้จอดรถในลักษณะเฉียงกับขอบทาง

ข้อ ๔  ให้จอดรถจักรยานยนต์ในถนนอู่ทอง
ด้านตรงข้ามโรงพยาบาลพระนครศรีอยุธยาบริเวณหน้าร้านเซเว่น อีเลฟเว่น และร้านเทสโก้
โลตัส เอ็กซ์เพรส โดยให้จอดรถในลักษณะทำมุม ๙๐ องศา กับขอบทาง

ข้อ ๕  ให้จอดรถบรรทุกคนโดยสารในถนนศรีสรรเพชญ์
ตั้งแต่ทางแยกตัดกับถนนอู่ทองจนถึงประตูโรงพยาบาลพระนครศรีอยุธยา

ข้อ ๖  ข้อบังคับนี้มิให้ใช้บังคับกับรถที่ได้รับอนุญาตจากเจ้าพนักงานจราจร

ข้อ ๗  บรรดาข้อบังคับ
ประกาศ หรือระเบียบใดที่ขัดหรือแย้งกับข้อบังคับนี้ให้ยกเลิกและใช้ข้อบังคับนี้แทน

ข้อ ๘[๑]
 ข้อบังคับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๙ มิถุนายน พ.ศ. ๒๕๕๔
พลตำรวจตรี
อนุรักษ์  แตงเกษม
ผู้บังคับการตำรวจภูธรจังหวัดพระนครศรีอยุธยา
เจ้าพนักงานจราจรจังหวัดพระนครศรีอยุธยา

ปริยานุช/ผู้จัดทำ
๒๙ มิถุนายน
๒๕๕๔

ณัฐวดี/ตรวจ
๒๙ มิถุนายน
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๖๙ ง/หน้า ๑๑๑/๒๒ มิถุนายน ๒๕๕๔